Et salg af Lyngby Boldklub er nært forestående og alt tyder på, at superligaoprykkerne fra slutningen af januar er på amerikanske hænder.

BT erfarer, at de potentielle købere er en amerikansk investeringsfond. Fonden har via en mellemmand forhandlet med Lyngbys hovedaktionær, Hellerup Finans, over de seneste måneder, og som blandt andre finans.dk tidligere på ugen kunne fortælle er de forhandlinger nu så langt, at klubbens øvrige aktionærer tirsdag fik tilsendt et tilbud.

Amerikanerne ønsker at købe Lyngby-aktierne for 1,25 kroner stykket. Alle aktionærer er ifølge bestyrelsesformand Torben Jensen blevet tilbudt samme pris. I alt er der 36,2 millioner aktier i Lyngby Boldklub A/S, så hvis alle aktionærer sælger til den tilbudte pris, ender den samlede købssum på 45,25 millioner kroner.

I det brev, der er blevet sendt ud sammen med tilbuddet, kalder Lyngbys bestyrelse ifølge finans.dk tilbuddet for »attraktivt«, og opfordrer alle til at tage imod det.

BT har forsøgt at få en kommentar fra Lyngby Boldklubs direktør Jesper Godtfredsen, men han er endnu ikke vendt tilbage.

Sportsøkonom Troels Troelsen fra Copenhagen Business School er overrasket over, at prisen på Lyngby Boldklub er så høj. Han har tidligere overfor Ekstra Bladet vurderet, at Lyngby burde sige ja til alt over fem millioner. Dog understreger han, at pristilbuddet er på niveau med det, som både FC Midtjylland og FC Nordsjælland tidligere er blevet solgt til udenlandske investorer for.

»Traditionelt har dansk fodboldklubber nok været prissat i overkanten,« siger Troels Troelsen.

Ledelsen i Lyngby forventer, at en endelig købsaftale er færdig i midten af januar. Aktionærerne har til torsdag 15. december klokken 10 til at svare på, om de ønsker at sælge deres aktier i klubben.